แบงก์ต่อลมหายใจ ลดต้น ลดดอก ยืดหนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

8...ทีมข่าวการเงิน
ธนาคารพาณิชย์หลายแห่งออก “แพ็ก เกจ” ช่วยเหลือลูกค้าที่ได้รับผลกระทบจากม็อบเสื้อแดง
วีระศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารกรุงเทพ ได้เตรียมแนวทางการให้ความช่วยเหลือลูกค้าไว้ 2 แนวทางหลัก ได้แก่ การปรับเงื่อนไขการชำระหนี้และการสนับสนุนสินเชื่อเพิ่มเติมเพื่อเสริมสภาพคล่อง เพื่อให้ลูกค้าสามารถประคับประคองธุรกิจไปได้ 
โดยการปรับเงื่อนไขการชำระหนี้นั้น อาจเป็นการพิจารณาปรับลดการชำระเงินต้นและดอกเบี้ยให้ระยะหนึ่ง เพื่อลดภาระทางการเงินของลูกค้าหรือขยายระยะเวลาผ่อนชำระ เพื่อให้ยอดเงินที่ต้องผ่อนชำระในแต่ละงวดลดลง 
รายละเอียดการให้ความช่วยเหลือลูกค้าแต่ละรายจะแตกต่างกัน ขึ้นอยู่กับความจำเป็น และความเหมาะสมเฉพาะราย สามารถติดต่อได้ผ่านธนาคารทุกสาขา
อภิศักดิ์ ตันติวรวงศ์ กรรมการผู้จัด การ ธนาคารกรุงไทย กล่าวว่า ธนาคารมีความห่วงใยลูกค้าที่ได้รับผลกระทบจากการชุมนุมทางการเมือง โดยได้ให้ทุกหน่วยงานที่เกี่ยวข้องติดตามดูแลลูกค้าอย่างใกล้ชิด เพื่อให้ความช่วยเหลือลูกค้าอย่างเต็มที่ และได้กำหนด 3 แนวทางในการเยียวยาลูกค้าตามผลกระทบที่ได้รับ เพื่อให้ลูกค้าสามารถฟื้นตัวได้อย่างรวดเร็ว
สำหรับแนวทางความช่วยเหลือนั้นจะพิจารณาจากผลกระทบที่ได้รับ ซึ่งแนวทางแรก ธนาคารจะขยายระยะเวลาการชำระหนี้ โดยให้ผ่อนชำระเงินต้นน้อยลง ตามความสามารถในการชำระหนี้หรือกระแสเงินสด 
แนวทางที่ 2 ให้ลูกค้าปลอดชำระเงินต้นเป็นระยะเวลา 6 เดือน ส่วนแนวทางที่ 3 สำหรับลูกค้าที่ได้รับผลกระทบรุนแรง ธนาคารให้ลูกค้าชำระดอกเบี้ยเพียงบางส่วน ที่เหลือจะตั้งแขวนไว้เป็นระยะเวลา 612 เดือน รวมทั้งธนาคารยังได้ตั้งวงเงินเพื่อเป็นเงินทุนหมุนเวียนอีกจำนวนกว่า 5,000 ล้านบาท
อภิศักดิ์ กล่าวอีกว่า ธนาคารยังได้จัดทำโครงการคืนความสุข ฟื้นความหวัง สร้างรอยยิ้ม โดยจัดพื้นที่ที่อาคารสำนักงาน ใหญ่ ถนนสุขุมวิทและสาขาในกรุงเทพฯ เพื่อให้ลูกค้ารายย่อยที่ได้รับผลกระทบโดยตรง นำสินค้ามาจำหน่ายเพื่อบรรเทาความเดือดร้อนในเบื้องต้นด้วย
ผู้ประกอบการที่ได้รับผลกระทบสรุปข้อมูลความเสียหายและสามารถติดต่อกับเจ้าหน้าที่สินเชื่อในพื้นที่ได้ทันที หรือติดต่อที่หมายเลขโทร. 022088015 ซึ่งเจ้าหน้าที่พร้อมให้ความช่วยเหลือ 
จากการสำรวจในเบื้องต้น ธนาคารมีลูกค้าที่ได้รับผลกระทบจำนวนเกือบ 300 ราย วงเงินรวมกว่า 3 หมื่นล้านบาท ส่วนใหญ่เป็นธุรกิจโรงแรม รวมทั้งธุรกิจขายส่งและขายปลีก 
มาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา เปิดเผยว่า พร้อมให้ความช่วยเหลือลูกค้าเป็นกรณีพิเศษเป็นรายๆ ไป นอกเหนือจากการให้ความช่วยเหลือลูกค้าที่อยู่ในพื้นที่ที่ได้ผลกระทบโดยตรง เช่น ราชประสงค์ ศาลาแดง สีลม ประตูน้ำ ราชปรารภ ดินแดง หลังสวน รวมทั้งในต่างจังหวัดแล้ว ธนาคารยังพร้อมให้ความช่วยเหลือธุรกิจที่เกี่ยวข้องกับอุตสาหกรรมท่องเที่ยวและอุตสาหกรรมอื่นๆ ที่ได้รับผลกระทบจากวิกฤตการณ์ครั้งนี้ด้วย 
“จะประเมินปัญหาและผลกระทบทางการเงินร่วมกันกับลูกค้า รวมทั้งมาตรการผ่อนชำระเฉพาะดอกเบี้ยและขยายระยะเวลาการชำระเงินแก่ลูกค้าที่เป็นผู้ประกอบการ ลูกจ้าง พนักงาน ที่ได้รับความเดือดร้อน” มาร์ค อาร์โนลด์ กล่าว 
เบื้องต้นธนาคารขอความร่วมมือให้ลูกค้าเข้ามาปรึกษากับธนาคาร ทั้งลูกค้าขนาดใหญ่ เอสเอ็มอี และลูกค้ารายย่อย โดยเฉพาะลูกค้ารายย่อยที่เป็นลูกจ้าง ธนาคารยินดีให้ความช่วยเหลือ แต่การพิจารณาให้ความช่วยเหลือจะมีรายละเอียดที่ไม่เหมือนกัน
ขณะที่ธนาคารไทยพาณิชย์นั้น กรรณิกา ชลิตอาภรณ์ กรรมการผู้จัดการใหญ่ กล่าวว่า ลูกค้าสินเชื่อรายย่อยที่ได้รับผลกระทบ ได้แก่ สินเชื่อเคหะ สินเชื่อธุรกิจรายย่อย (SSME) บัตรเครดิต และสินเชื่อเงินสดส่วนบุคคล (Speedy Cash) กรณีที่เป็นลูกค้าอยู่แล้ว ธนาคารจะลดอัตราดอกเบี้ยให้เป็นระยะเวลา 3 เดือน โดยกรณีสินเชื่อเคหะและสินเชื่อธุรกิจรายย่อย (SSME) ลด 2% จากอัตราดอกเบี้ยที่จ่ายอยู่ และกรณีของบัตรเครดิตและสินเชื่อเงินสดส่วนบุคคล (Speedy Cash) จะลดอัตราดอกเบี้ยให้ครึ่งหนึ่ง 
สำหรับลูกค้าเอสเอ็มอี ธนาคารจะลดดอกเบี้ยให้ 1% เป็นระยะเวลา 3 เดือน และเสริมด้วยโปรแกรมทางการเงินอีก 2 ประเภทตามความเหมาะสมแล้วแต่กรณีของลูกค้า ได้แก่ โปรแกรมที่ 1 การพักชำระเงินต้นเป็นเวลา 6 เดือน โปรแกรมที่ 2 การพักการชำระเงินต้นและดอกเบี้ยเป็นเวลา 3 เดือน 
นอกจากนี้ ธนาคารจะพิจารณายืดระยะเวลาชำระหนี้ และเพิ่มวงเงินหมุนเวียนชั่วคราวเพื่อเสริมสภาพคล่องในการทำธุรกิจให้พิเศษ ลูกค้าสามารถติดต่อเพื่อใช้โปรแกรมทางการเงินพิเศษนี้ได้ถึงวันที่ 25 มิ.ย. 2553